Σε εφαρμογή μπαίνει από σήμερα η διαδικασία εκκαθάρισης και πληρωμής από τους φορείς της κεντρικής διοίκησης σε προμηθευτές με το «Taxis 7», το οποίο αφορά τον αυτόματο συμψηφισμό οφειλών των φορέων της πρώτης με βεβαιωμένες οφειλές των δεύτερων που τηρεί η Ανεξάρτητη Αρχή Δημοσίων Εσόδων (ΑΑΔΕ).

Πριν από λίγες μέρες, η Γενική Γραμματεία Πληροφοριακών Συστημάτων Δημόσιας Διοίκησης σε συνεργασία με την Ανεξάρτητη Αρχή Δημοσίων Εσόδων έθεσε σε λειτουργία τη διεπαφή «Taxis 7», με την οποία αυτοματοποιείται, ψηφιοποιείται και επιταχύνεται συνολικά η διαδικασία εκκαθάρισης και πληρωμής από τους φορείς της Κεντρικής Διοίκησης. Αξίζει να σημειωθεί ότι ετησίως εκτελούνται 150.000 εντάλματα πληρωμής, με τα 60.000 από αυτά να αφορούν συμψηφισμούς. Σε περιόδους αιχμής μπορεί να φτάσουν τα 1.000 ημερησίως. Αυτή η διαδικασία έως τώρα ήταν χειρόγραφη και η ανταλλαγή των εγγράφων μεταξύ των υπηρεσιών γινόταν με φαξ. Με την αυτοματοποίηση που επιφέρει η διεπαφή «Taxis 7» εξαλείφονται λάθη που οφείλονταν σε λανθασμένες καταχωρίσεις στοιχείων ή σε δυσανάγνωστα έγγραφα, ενώ επιταχύνεται η διαδικασία των πληρωμών.

Επιπλέον, με τη νέα διαδικασία οι υπάλληλοι που διεκπεραιώνουν τις πληρωμές δεν θα ελέγχουν τη φορολογική ενημερότητα των δικαιούχων, καθώς η απάντηση της αρμόδιας ΔΟΥ εμπεριέχει και αυτή την πληροφορία. Πλέον, σε περιπτώσεις συμψηφισμών, η εξόφληση είναι εφικτή εντός 2-3 ημερών, μειώνοντας το χρόνο εκκαθάρισης στο μισό. Αντίστοιχα, για τους φορολογικά ενήμερους προμηθευτές η εξόφληση πραγματοποιείται αυθημερόν.

Ο υπουργός Επικρατείας και Ψηφιακής Διακυβέρνησης Κυριάκος Πιερρακάκης, με σχετική ανακοίνωση, τονίζει ότι «σήμερα παραδίδουμε μια ακόμη εφαρμογή απλοποίησης των διοικητικών διαδικασιών, η οποία αφορά άμεσα χιλιάδες ιδιώτες που συναλλάσσονται με το Δημόσιο. Πλέον οι συμψηφισμοί και όλες οι πληρωμές μεταξύ φορέων της Κεντρικής Διοίκησης και ιδιωτών ψηφιοποιούνται και αυτοματοποιούνται πλήρως, κάτι που σημαίνει ταχύτητα και ακρίβεια στις συναλλαγές».

Στην ίδια ανακοίνωση αναφέρεται πως, από την πλευρά του, ο υπουργός Οικονομικών Χρήστος Σταϊκούρας τόνισε ότι «ένα ακόμα βήμα για τον ψηφιακό μετασχηματισμό του Κράτους πραγματοποιήθηκε με τη νέα διεπαφή "Taxis 7", η οποία διασυνδέει την ΓΓΠΣΔΔ και την ΑΑΔΕ για την επιτάχυνση των διαδικασιών συμψηφισμού δαπανών και πληρωμών μεταξύ Δημοσίου και προμηθευτών. Η νέα διεπαφή θα διευκολύνει τη διαχείριση περίπου 150.000 ενταλμάτων ετησίως και θα μειώσει σημαντικά τον απαιτούμενο χρόνο εξόφλησής τους. Το κράτος αλλάζει, απλοποιούνται διαδικασίες, επιλύονται χρόνια προβλήματα και στρεβλώσεις προς όφελος των πολιτών».

Τέλος, ο γενικός γραμματέας Πληροφοριακών Συστημάτων Δημόσιας Διοίκησης, Δημοσθένης Αναγνωστόπουλος, έκανε λόγο «για μια ακόμη εφαρμογή απλοποίησης και αυτοματισμού της ψηφιακής λειτουργίας του κράτους. Χρονοβόρες διαδικασίες που σε σημαντικό βαθμό διενεργούνταν χειρωνακτικά και με αποστολή φαξ (!) πλέον αντικαθίστανται με ολοκληρωμένα πληροφοριακά συστήματα και με διεπαφές μεταξύ ΓΓΠΣΔΔ και άλλων φορέων. Μέρα με την ημέρα μετασχηματίζουμε το κράτος στον 21ο αιώνα».